Nutella ? Nei , takk . Ekki nógu ítalskt , finnst nýhættum popúlískum innanríkisráðherra Ítalíu , Matteo Salvini . Hann ætlar að sniðganga heslihnetusmyrjuna frægu eftir að hann varð þess áskynja að heslihneturnar væru tyrkneskar en ekki ítalskar eins og hann hafði staðið í trú um . „ Ég vil heldur hjálpa fyrirtækjum sem nota ítalska vöru . Ég vil borða ítalskt og hjálpa þar með ítölskum bændum , “ sagði Salvini á fimmtudagskvöld í Ravenna . Salvini sagðist annars vera einhver helsti neytandi Nutella á allri Ítalíu en hann gæti ekki sætt sig við að notuð væri erlend vara til þess að framleiða þessa ítölsku sælkeravöru . Hann beindi orðum sínum að herranum Ferrero , framleiðandanum : „ Kaupið ítalskan sykur , ítalskar heslihnetur , kaupið ítalska mjólk ! “ Yfirlýsingar Salvinis hafa fallið í ýmist grýttan eða frjóan jarðveg með Ítölum , allt eftir því hvar menn standa á hinu pólitíska rófi . Ljóst er að með þessu spilar hann inn á þjóðerniskennd áhangenda sinna en þeim er að vonum umhugað um hag ítalskra bænda . Heslihnetusúkkulaðismyrjan sívinsæla er ítölsk afurð en til framleiðslunnar er heslihneta leitað til vina Ítala í austri , Tyrkja . Það er ekki að furða , enda segja ítalskir miðlar að ítölsk heslihnetuframleiðsla anni ekki hinni gríðarlegu Nutella-eftirspurn . AFP Á hitt hefur verið bent , að ítölsk heslihnetuframleiðsla annar ekki eftirspurninni : Framleidd eru 365 þúsund tonn af Nutella árlega um allan heim , sem að upplagi er auðvitað ítölsk heslihnetusmyrja , afurð á vegum þess sem byrjaði sem fjölskyldufyrirtæki Pietros Ferreros , stofnað 1946 . Salvini var innanríkisráðherra Ítalíu þar til í byrjun september . Hann sleit stjórnarsamstarfinu við Fimm stjörnu hreyfinguna í ágúst , sem þá myndaði ríkisstjórn með öðrum flokki . Fylgi Salvinis er hins vegar meira en nokkru sinni fyrr og hann bíður spenntur eftir kosningum , sem hann telur að komi brátt , enda standi nýja ríkisstjórnin ekki traustum fótum . Uppátæki sem þetta nýjasta eru ekki annað en vatn á myllu Salvinis , enda fær hann með þessu mikla fjölmiðlaathygli þar syðra .